รัฐบาลไทย-ข่าวทำเนียบรัฐบาล-ปลัดกระทรวงมหาดไทย เปิดอบรมผู้นำนักขับเคลื่อนยุทธศาสตร์นำการเปลี่ยนแปลง ระดับอำเภอ 20 จังหวัดภาคตะวันออกเฉียงเหนือ
วันอังคารที่ 21 มิถุนายน 2565
ปลัดกระทรวงมหาดไทย เปิดอบรมผู้นํานักขับเคลื่อนยุทธศาสตร์นําการเปลี่ยนแปลง ระดับอําเภอ 20 จังหวัดภาคตะวันออกเฉียงเหนือ
ปลัดกระทรวงมหาดไทย เปิดอบรมผู้นํานักขับเคลื่อนยุทธศาสตร์นําการเปลี่ยนแปลง ระดับอําเภอ 20 จังหวัดภาคตะวันออกเฉียงเหนือ ชูบทบาท “คณะกรรมการหมู่บ้าน” ร่วมกับภาคีเครือข่าย ขับเคลื่อนงานที่ดีเพื่อ Change for Good ให้กับประชาชนและประเทศไทย
เมื่อวันที่ 20 มิ.ย. 65 เวลา 15.00 น. ที่ห้อง war room ชั้น 2 อาคารศาลาว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย เป็นประธานเปิดโครงการฝึกอบรมเชิงปฏิบัติการ : ผู้นํานักขับเคลื่อนยุทธศาสตร์นําการเปลี่ยนแปลง ระดับอําเภอ กรมการปกครอง รุ่นที่ 1 ภาคตะวันออกเฉียงเหนือ และบรรยายพิเศษ “ทําไมต้อง “C A S T” (Change Agents for Strategic Transformation (CAST))” หลักสูตร “ผู้นํานักขับเคลื่อนยุทธศาสตร์นําการเปลี่ยนแปลงระดับอําเภอ” ผ่านระบบการประชุมออนไลน์ Zoom Meeting โดยมี รองศาสตราจารย์วรวรรณ โรจนไพบูลย์ ผู้ช่วยศาสตราจารย์พิเชฐ โสวิทยสกุล ที่ปรึกษาปลัดกระทรวงมหาดไทย นายบุญลือ ธรรมธรานุรักษ์ ผู้อํานวยการสํานักบริหารการปกครองท้องที่ กรมการปกครอง นางสาวอรอุมา วรแสน ผู้อํานวยการกลุ่มงานพัฒนาทรัพยากรมนุษย์ สถาบันดํารงราชานุภาพ นายอําเภอ และภาคีเครือข่ายของกระทรวงมหาดไทย ในพื้นที่ 20 จังหวัดภาคตะวันออกเฉียงเหนือ รวม 200 คน ร่วมรับฟัง
นายสุทธิพงษ์ จุลเจริญ ปลัดกระทรวงมหาดไทย กล่าวว่า นับเนื่องมาตั้งแต่วันที่ 1 เมษายน 2435 ถึงปัจจุบันเป็นเวลามากกว่า 130 ปี ที่กระทรวงมหาดไทยได้ทําหน้าที่เพื่อพี่น้องประชาชนมาอย่างยาวนานด้วยเกียรติภูมิของบรรพบุรุษมหาดไทยที่ยึดถือปณิธานแห่งการ “บําบัดทุกข์ บํารุงสุข” ด้วยจิตวิญญาณความเป็นข้าราชการในพระบาทสมเด็จพระเจ้าอยู่หัว ที่หลอมรวมความรู้รักสามัคคีของคนในชาติที่มีความหลากหลายทางเชื้อชาติ ประเพณี วัฒนธรรม วางระบบระเบียบการปกครองในส่วนภูมิภาคให้มีเอกภาพ (Unity) จนสามารถรักษาความเป็นเอกราชอยู่รอดจนถึงยุคปัจจุบัน สร้างเกียรติศักดิ์ศรี ความเชื่อมั่น ศรัทธา ให้กับพี่น้องประชาชน ซึ่งจากเกียรติภูมิดังกล่าว ทําให้ชาวมหาดไทยทุกคนได้ประจักษ์แล้วว่า สิ่งสําคัญที่เป็นความท้าทายหรือโอกาสในการพิสูจน์ความศรัทธาของสังคมไทยต่อสถาบันกระทรวงมหาดไทย นั่นคือ “ความตระหนักถึงภารกิจหน้าที่” ทําสิ่งที่เกิดประโยชน์อย่างสูงสุดต่อพี่น้องประชาชน ต่อหมู่บ้าน/ชุมชน อําเภอ จังหวัด และประเทศไทย ให้เป็นที่เชื่อถือของประชาชน
“โครงการอําเภอนําร่อง “บําบัดทุกข์ บํารุงสุข” แบบบูรณาการและสร้างนักขับเคลื่อนยุทธศาสตร์นําการเปลี่ยนแปลง กระทรวงมหาดไทย” เป็นโครงการสําคัญ (Flagship Project) ที่ขับเคลื่อนโดยกรมการปกครอง ในการเฟ้นหาอําเภอต้นแบบการบูรณาการฯ จังหวัดละ 1 อําเภอ อําเภอละ 10 คน โดยประกอบด้วย นายอําเภอ และภาคีเครือข่ายหรือทีมงานในอําเภอ ทั้งภาครัฐ ภาคผู้นําศาสนา ภาควิชาการ ภาคเอกชน ภาคประชาสังคม ภาคประชาชน และภาคสื่อมวลชน มาร่วมเรียนรู้ แลกเปลี่ยน ใช้ชีวิตร่วมกันในการศึกษาบ่มเบาะแนวทางการน้อมนําหลักปรัชญาของเศรษฐกิจพอเพียง และทฤษฎีใหม่ประยุกต์สู่โคก หนอง นา ซึ่งเป็นการบริหารจัดการพื้นที่ให้เกิดการสร้างความมั่นคงและเหมาะสมกับการดํารงชีวิตของประชาชนตามภูมิสังคม คือ หน้าฝนน้ําไม่ท่วม หน้าแล้งมีน้ําใช้ สามารถที่จะทําให้ชีวิตอยู่รอดปลอดภัยได้ โดยการเรียนรู้สิ่งเหล่านี้เปรียบเสมือนการทํางานในพื้นที่ ที่ในระดับจังหวัดมีผู้ว่าราชการจังหวัดเป็นเสมือนนายกรัฐมนตรีในจังหวัดนําทุกภาคส่วนบริหารจัดการงานทุกเรื่องของทุกกระทรวง ทบวง กรม และ “ในระดับอําเภอ” มีนายอําเภอเป็นนายกรัฐมนตรีของอําเภอและต้องบริหารจัดการงานของทุกกระทรวง ทบวง กรม เฉกเช่นผู้ว่าราชการจังหวัด เพื่อให้พี่น้องประชาชนในอําเภอได้รับสิ่งที่ดี โดยอาศัยความร่วมมือจากทุกภาคีเครือข่าย ไม่ใช่การฉายเดี่ยว หรือ One-Man Show ดังนั้น “จึงต้องมีทีมงานที่เข้มแข็ง” เพื่อ Change for Good ให้เกิดการพัฒนาที่ยั่งยืนตามเป้าหมาย SDGs 17 ข้อของสหประชาชาติ ด้วยการสร้างความเชื่อมั่นและปลุกจิตใจของพี่น้องประชาชนให้ลุกขึ้นมามีส่วนร่วมกับนายอําเภอ ผ่านกลไกการสื่อสารกับสังคมทั้งวงแคบและวงกว้าง สมกับการเป็น “นักขับเคลื่อนยุทธศาสตร์นําการเปลี่ยนแปลง” ดังเช่น นายพงศ์รัตน์ ภิรมย์รัตน์ ผู้ว่าราชการจังหวัดอุบลราชธานี ได้ทําหน้าที่เป็นนักสื่อสารสังคม เป็นสื่อมวลชนด้วยตนเอง โดยใช้เวลาก่อนนอนทุกวันจันทร์-วันศุกร์ ทําการบันทึกเสียงด้วยโทรศัพท์มือถือ เล่าให้พี่น้องจังหวัดอุบลราชธานีได้ฟังถึงภารกิจ นโยบาย แนวความคิด และเรื่องต่าง ๆ ที่ตนตั้งใจจะขับเคลื่อนเพื่อพัฒนาจังหวัดอุบลราชธานี แล้วส่งไปยังหอกระจายข่าวในทุกชุมชน/หมู่บ้าน ทํากระทั่งว่าวันไหนประชาชนไม่ได้ยินเสียงผู้ว่าฯ จะรู้สึกว่าขาดอะไรไป เป็นต้น” นายสุทธิพงษ์ฯ กล่าวในช่วงต้น
นายสุทธิพงษ์ จุลเจริญ ปลัดกระทรวงมหาดไทย ได้กล่าวต่ออีกว่า นายอําเภอต้องระดมสรรพกําลัง 7 ภาคีเครือข่ายมาช่วยวางแผนยุทธศาสตร์การขับเคลื่อนในพื้นที่อําเภอของท่านเพื่อให้เกิดมรรคเกิดผล สร้างการเปลี่ยนแปลงในทางที่ดีให้กับประชาชน ด้วยการมี “วัฒนธรรมการทํางานที่เปิดกว้างยอมรับคนอื่น” อันจะเป็นบันไดขั้นแรกที่ทําให้พวกเรามีมุมมองการทํางานเพื่อบําบัดทุกข์ บํารุงสุขพี่น้องประชาชนที่ดีขึ้น โดยเฉพาะอย่างยิ่งในเรื่องของ “น้ํา” ซึ่งถือเป็นเรื่องสําคัญของชีวิตมนุษย์ ไม่มีน้ําชีวิตก็ยากลําบาก ถ้าน้ํามากพี่น้องประชาชนภาคตะวันออกเฉียงเหนือก็เดือดร้อน น้ําตาร่วง เพราะทําให้นาล่ม ถ้าน้ําน้อยก็เดือดร้อนเพราะแห้งแล้ง ถ้าน้ําอุดมสมบูรณ์ก็เดือดร้อน เพราะพื้นที่เป็นดินทราย ไม่สามารถกักเก็บน้ําได้ดีนัก จึงจําเป็นอย่างยิ่งที่นายอําเภอต้องน้อมนําเรื่องใหญ่ที่สําคัญ คือ “ศาสตร์พระราชา” ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ได้รับการทรงสืบสาน รักษา และต่อยอด โดยพระบาทสมเด็จพระเจ้าอยู่หัว เพื่ออํานวยประโยชน์สุขให้กับประชาชน โดยประยุกต์ทฤษฎีใหม่ที่ทรงคิด ค้นคว้า วิเคราะห์ ทดลองมากกว่า 40 ทฤษฎี หรือกว่า 4,000 โครงการ ด้วยความเข้าใจและใช้ให้เหมาะสมกับภูมิสังคม ซึ่งภายใต้บริบทการทํางานที่เปลี่ยนแปลงไปเพราะสภาพสังคมปัจจุบันอันส่งผลทําให้ความใกล้ชิดระหว่างข้าราชการกระทรวงมหาดไทยกับพี่น้องประชาชนในหมู่บ้าน/ชุมชนมีช่องว่างเพิ่มขึ้น ดังนั้น เรื่องใหญ่ที่สําคัญอีกประการหนึ่งที่จะส่งผลทําให้เกิด “ความสําเร็จ” หรือ Success ของงานมีองค์ประกอบที่สําคัญที่สุด 3 เรื่อง ได้แก่ ทัศนคติ (Attitude) ความรู้ (Knowledge) และ ความสามารถ (Ability) โดยเมื่อ Attitude x Knowledge x Ability = ความสําเร็จ แต่ทว่าแม้เราจะมีความรู้ความสามารถในการทํางานไม่เท่ากัน ก็สามารถหาคนอื่นมาช่วยเพื่อเพิ่มพูนได้ แต่ทัศนคติถ้าไม่มีเลย หรือติดลบจะส่งผลทําให้งานไม่ประสบความสําเร็จทันที ดังนั้น ทุกคนต้องมีแรงปรารถนา (Passion) ที่ผลักดันขับเคลื่อน “หัวใจ” ดังสุภาษิตไทยที่ว่า ใจเป็นนาย กายเป็นบ่าว และถือเป็น universal ขององค์ประกอบความสําเร็จทั้ง 3 ประการ เราจึงต้องปลุกใจให้ฮึกเหิม ให้มีใจรุกรบ ที่อยากสร้างสิ่งที่ดี Change for Good ทําให้ดีที่สุดมากกว่าที่คิดจะทํา ให้เกิดขึ้นกับประเทศชาติกับพี่น้องประชาชนให้ได้
“ทีมงานที่สําคัญและจําเป็นที่สุดที่นายอําเภอต้องมี คือ “คณะกรรมการหมู่บ้าน (กม.)” ที่เป็นเหมือนคณะรัฐมนตรีประจําหมู่บ้าน และมีทีม 7 ภาคีเครือข่ายเป็นส่วนเสริม เพื่อทําให้ทุกหมู่บ้าน/ตําบลในพื้นที่อําเภอ ได้ช่วยกันคิด ช่วยกันสื่อสาร ช่วยระดมทรัพยากรให้สามารถช่วยเหลือดูแลประชาชนในพื้นที่ รวมทั้งปรับรูปแบบการทํางาน เช่น แพทย์ประจําตําบล เป็นผู้นําด้านพืชสมุนไพรหมู่บ้าน และต้องกําชับ ติดตาม การทํางานของปลัดอําเภอประจําตําบลให้มีความใกล้ชิดกับพี่น้องประชาชนในทุกหมู่บ้านผ่านการประชุมร่วมกับพี่น้องประชาชนในหมู่บ้าน พร้อมทั้งขับเคลื่อนการดําเนินการตามบันทึกข้อตกลง (MOU) โครงการวัด ประชา รัฐ สร้างสุข และบทบาทในการเกื้อหนุนระหว่าง วัด และชุมชน ให้มีความสุขอย่างยั่งยืน ซึ่งกระทรวงมหาดไทยได้ทําร่วมกับคณะสงฆ์ โดยสมเด็จพระมหาวีรวงศ์ และสมเด็จพระมหาธีราจารย์ พร้อมทั้งขยายผลสู่เด็ก เยาวชน นักเรียน นักศึกษา และให้การสนับสนุนการขับเคลื่อนหน่วยอบรมประชาชนประจําตําบล (อ.ป.ต.) ที่เป็นหน่วยเผยแพร่พระพุทธศาสนาของคณะสงฆ์ตามระเบียบมหาเถรสมาคม ให้เป็นแกนนําในการเผยแพร่หลักธรรมและเป็นศูนย์กลางชุมชน เพื่อสร้างคน สร้างพลเมืองที่ดีให้กับประเทศชาติ” นายสุทธิพงษ์ฯ กล่าวเน้นย้ํา
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ขอเรียกร้องให้นายอําเภอทุกท่านมีจิตใจที่รุกรบ ทําหน้าที่เป็นผู้นําที่แท้จริงในการ “สร้างทีม” เพื่อที่จะนําการพัฒนาการเปลี่ยนแปลงให้เกิดขึ้นในอําเภอ และต้องทุ่มเทในการค้นหาปัญหาเพื่อสร้างการพัฒนาที่ยั่งยืนให้เกิดขึ้นในทุกตําบลของพื้นที่อําเภอ ด้วยการทํางานตามทฤษฎีการบริหาร หรือ RER อันได้แก่ R - Routine (งานประจํา) ต้องทําให้ดี ทําให้เรียบร้อย เสร็จให้ทันตามกําหนด ทําให้ประชาชนประทับใจ สามารถนําไปขับเคลื่อนได้จริง E - Extra Job (งานที่คิดทําเป็นพิเศษ) หรือ Flagship Project ซึ่งสะท้อนถึงวิธีการทํางานในการคิดแก้ไขปัญหาและสร้างการพัฒนาที่ดีขึ้น และสุดท้าย R - REPORT (การรายงาน) ที่ต้องมีจิตวิญญาณของภาคีเครือข่ายที่ 7 คือ “สื่อมวลชน” รอบด้านทั้ง 360 องศา คือ ผู้บังคับบัญชา เพื่อนร่วมงาน ภาคีเครือข่าย และพี่น้องประชาชน” อันจะพิสูจน์ว่า พวกเราเป็น “ราชสีห์ที่มีทีมงานจิตอาสาที่พร้อมช่วยเหลือประชาชนในพื้นที่” ซึ่งนอกจากต้องลงมือทําแล้ว ต้องรายงานด้วย” เพื่อสร้างปรากฏการณ์ให้สังคมได้เห็นได้รับรู้ว่า “นายอําเภอสําคัญกับพื้นที่อย่างไร”
ด้าน นายบุญลือ ธรรมธรานุรักษ์ ผู้อํานวยการสํานักบริหารการปกครองท้องที่ กรมการปกครอง กล่าวว่า โครงการฝึกอบรมเชิงปฏิบัติการ : ผู้นํานักขับเคลื่อนยุทธศาสตร์นําการเปลี่ยนแปลง ระดับอําเภอ กรมการปกครอง รุ่นที่ 1 ภาคตะวันออกเฉียงเหนือ ดําเนินการอบรมในห้วงแรก ระหว่างวันที่ 20-24 มิถุนายน 2565 ทําการฝึกอบรม ณ ศูนย์ศึกษาและพัฒนาชุมชนอุดรธานี ศูนย์ศึกษาและพัฒนาชุมชนนครราชสีมา และศูนย์ศึกษาและพัฒนาชุมชนอุบลราชธานี รวม 200 คน และนายอําเภออื่น ๆ ในพื้นที่ภาคตะวันออกเฉียงเหนือ รับฟังผ่านระบบออนไลน์ โดยการบรรยายจากวิทยากรผู้ทรงวุฒิและเชี่ยวชาญ ผ่านระบบ Online และ On-site อาทิ นายประชา เตรัตน์ ผู้ทรงคุณวุฒิ และอดีตรองปลัดกระทรวงมหาดไทย รวมทั้งมีการแบ่งกลุ่มฝึกปฏิบัติการ เพื่อให้ผู้เข้ารับการอบรมนําความรู้ไปประยุกต์ใช้ในพื้นที่จริงได้ สอดคล้องกับวัตถุประสงค์ในการสร้างผู้นํานักขับเคลื่อนยุทธศาสตร์ชาติไปสู่การปฏิบัติให้เกิดผลสัมฤทธิ์อย่างเป็นรูปธรรม เกิดการบูรณาการงานในพื้นที่ และสามารถสร้างอําเภอต้นแบบนําไปสู่การขยายผลทําให้สังคมไทยเป็นสังคมที่ดีงามที่มีความสุขอย่างยั่งยืน